סלמאן בן חמד אאל ח'ליפה עם נשיא המדינה, יצחק הרצוג, בפורום כלכלי שנערך בבניין המועצה לפיתוח כלכלה של ממלכת בחריין, דצמבר 2022
**סלמאן בן חמד בן עיסא אאל ח'ליפה** (בערבית: **سلمان بن حمد بن عيسى آل خليفة**; נולד ב-21 באוקטובר 1969) הוא סגן המלך, נסיך הכתר של בחריין, ראש ממשלת בחריין, וסגן המפקד העליון של צבא ההגנה של בחריין.

ביוגרפיה
--------

הנסיך סלמאן הוא הבן הבכור של מלך בחריין חמד בן עיסא אאל ח'ליפה ואשתו הראשונה הנסיכה סביקה בינת אברהם אאל ח'ליפה. הוא סיים את לימודיו התיכוניים בבית הספר של מחלקת ההגנה של ארצות הברית, "בית הספר בחריין". לאחר מכן נסע להשלים את התואר הראשון שלו במדע המדינה באמריקן יוניברסיטי בוושינגטון די. סי. את התואר השני בהיסטוריה ובפילוסופיה של המדע הוא עשה באוניברסיטת קיימברידג'. הנסיך סלמאן ייסד את תוכנית "מלגת הלימודים הבינלאומית של נסיך הכתר 1999", כדי להוביל את צעירי בחריין אל המאה ה-21. במסגרת התוכנית, התלמידים המצטיינים ביותר מתיכוני בחריין מקבלים מלגה להתחלת לימודיהם האקדמיים מעבר לים. תוכנית זו הוקמה כדי שכשישובו המצטיינים מהאוניברסיטאות ברחבי העולם אל בחריין, הם יוכלו לתרום להתפתחותה ולפיתוחה של בחריין. יותר מ-140 תלמידים מכל שכבות החברה של בחריין קיבלו מלגה ואת ההזדמנות ללמוד מעבר לים, במדינות כמו: בריטניה, ארצות הברית וצרפת.

בטרם קיבל על עצמו את חובותיו של נסיך הכתר, סלמאן כיהן כתת-שר ההגנה במשרד ההגנה של בחריין בין 1995 ל-1999. סלמאן הושבע כנסיך הכתר של ממלכת בחריין ב-9 במרץ 1999 והחזיק בתפקיד המפקד העליון של צבא ההגנה של בחריין מ-22 במרץ 1999 עד 6 בינואר 2008. בינואר 2000 נפגש הנסיך סלמאן עם השר לפיתוח אזורי, שמעון פרס בפורום הכלכלי בדאבוס והביע את תמיכתה של בחריין ב"קידום תהליך השלום בכל המסלולים, והביע תקווה שהמדינות המעורבות יגיעו להסכם משביע רצון שיבטיח את הזכויות הלגיטימיות של כל הצדדים". ב-3 במרץ 2002, הנסיך סלמאן מונה ליושב ראש המועצה לפיתוח כלכלי, שאחראית על פיקוח וגיבוש אסטרטגיית הפיתוח הכלכלי של בחריין ושואפת למשוך משקיעים זרים למדינה. בנוסף הוא יושב ראש של הוועדות הבאות:

* הוועדה המנהלת של הממשלה
* הוועדה למשאבים טבעיים ולביטחון כלכלי
* ועדת התכנון העירונית העליונה

הנסיך סלמאן עם ראש ממשלת רוסיה, דמיטרי מדבדב, 2014
ביוני 2002 הביע את התנגדותו לפיגועי ההתאבדות ולפגיעה באזרחים ישראלים, אך סייג ואמר שיש להפנות את אותם פיגועים כנגד מתנחלים וחיילים. ב-6 בינואר 2008 פרסם המלך חמד צו מלכותי הממנה את סלמאן לסגן המפקד העליון של צבא ההגנה של בחריין, הממונה על הפיקוח, הניהול והיישום של המדיניות הציבורית וגם על התוכניות הכלכליות, הצבאיות, הניהוליות והכספיות של צבא ההגנה של בחריין והמשמר הלאומי. באביב הערבי בבחריין (2011) ,מונה על ידי המלך לעמוד בראש צוות הדיאלוג עם המפגינים והודיע כי יפתח בדיאלוג עם המפגינים לגבי רפורמות בשיטת הממשל ובשחיתות השלטונית. במרץ 2013, הנסיך סלמאן מונה על ידי המלך לסגן ראשון לראש ממשלת בחריין, האחראי על הפיקוח על הפיתוח המתמשך על הסוכנויות המנהליות והמוסדות הממשלתיים בממלכה.

לאחר מותו של ח'ליפה בן סלמאן אאל ח'ליפה ב-11 בנובמבר 2020, מונה סלמאן כמחליפו בתפקיד ראש ממשלת בחריין.

משפחתו
------

היה נשוי לשייח' חלה בינת דואייג' אאל ח'ליפה עד 2005. שייח' חלה הייתה הבת הבכורה של שייח' דואייג' אאל ח'ליפה, העוזר לתת שר האוצר והכלכלה הלאומית. חלה הייתה הנשיאה של מרכז המידע לנשים וילדים ויושבת ראש האגודה לבעלי פיגור שכלי. היא נפטרה ביוני 2008. להם שתי בנות ושני בנים.

ראו גם
------

* מוחמד בן סלמאן אאל סעוד

קישורים חיצוניים
----------------

ויקישיתוף מדיה וקבצים בנושא **סלמאן בן חמד אאל ח'ליפה** בוויקישיתוף
* סלמאן בן חמד אאל ח'ליפה, באתר אנציקלופדיה בריטניקה (באנגלית)

הערות שוליים
------------

1. ↑  عن بنا | وكالة أنباء البحرين, www.bna.bh
2. 1 2 3 4 5  HRH Prince Salman bin Hamad Al Khalifa | Kingdom of Bahrain | About His Royal Highness the Crown Prince, www.crownprince.bh
3. ↑  השר פרס נפגש עם נסיך הכתר של בחריין, באתר וואלה! חדשות, ‏29 בינואר 2000
4. ↑  "יורש העצר של בחריין: "אני מתנגד לפיגועי התאבדות"". *Ynet*. נבדק ב-2020-04-12.
5. ↑  רויטרס, המהומות לא דועכות: עשרות הרוגים בלוב; אי-שקט בבחריין, תימן, עומאן, כווית ובג'יבוטי, באתר גלובס, ‏20.2.2011
6. ↑  בחריין: תומכי משטר התעמתו עם מפגינים, באתר ערוץ 7 חדשות, פוליטיקה, תרבות, יהדות ועוד
7. ↑  רויטרס, נסיך הכתר של בחריין מונה לראש הממשלה החדש, באתר מעריב, ‏11 בנובמבר 2020
8. ↑  AP, Sheikha Hala, former wife of Bahrain Crown Prince, passes away, Khaleej Times (באנגלית)